Kažimír, Peter, podpredseda vlády a minister financií SR (2012-09-27):
Ďakujem za možnosť vystúpiť a prajem dobrý večer tým, ktorí došli uprostred tejto debaty. Ja začnem možno úplne reakciou na Alojza Hlinu, ktorý ma teda vyzval k mnohým, mnohým a ďalším veciam, a odpoviem na to iba tým spôsobom, tak ako cítim, že nie som ten, čo sníma všetky hriechy sveta. Nie som ním, aj keď si myslím, že v danom momente mám naložené na chrbte dosť, ale nenariekam. Ja proste z pohľadu toho, čo nás čaká a neminie a v akej situácii sa nachádzame v rámci krajiny Slovenska, ale aj Slovenska doma, ale aj Slovenska uprostred, v srdci Európy a uprostred celého sveta, niet nám čo závidieť. A v tom sme naozaj na spoločnej lodi, tak ako sa tu, možno nie asi úplne úprimne, na to odvolal iný pán poslanec. Viete, nemám energiu v tejto situácii na potýčky a na vzájomné vysvetľovanie si a vystatovanie sa toho, kto má na to lepší, alebo horší recept. Musím vám len povedať, že po tej hodinke debaty hlavne s poslancami SDKÚ veľa modrého peria tu tak lieta, lebo tu bolo povedané mnohokrát mnohým inými slovami to isté o tom, ako by sme to mohli robiť, ako to oni urobili, akože skvelé, a robili celé desiatky rokov v tejto krajine, a prečo sme, kde sme v danom momente. Čo ja viem dnes a to, čo som verejne musel aj oznámiť, a oznámil som to v júli a oznámil som to dnes a oznámim to vždy po každom zasadnutí výboru pre či už makroekonomické prognózy, alebo daňové prognózy, tak ako sme sa tu zhodli aj s mojím predchodcom, pretože sú to inštitúcie, ktoré sú dokonca zakotvené v ústavnom zákone o rozpočtovej zodpovednosti, pretože tu roky je súhlas s tým, že sú v ňom zastúpení odborníci z externého prostredia aj z rezortu financií, ktorí slúžia v tejto budove už desať – dvanásť rokov, odhliadnuc od toho, aká farba legislatívy, alebo exekutívy, pardon, tu funguje. Myslím si, že to sú veci, ktoré by sme nikdy, nemali by sme ich spochybňovať. A pravdou je, že prichádzam so správou, že príjmy, daňové a odvodové príjmy, tak ako boli rozpočtované, klesajú skoro o 500 mil. eur v tomto roku. Proste je to holý fakt. A pravdou aj je, že oproti istým východiskám, na ktorých bolo založené aj naše plánovanie stavby budúceho rozpočtu, to ide o 380 mil. eur dole. To, z čoho je nervozita, a to, čo musí aj vyvolať istý druh improvizácie, pretože nenechám sa zase tuná obviňovať z nejakého kreativizmu, respektíve tie podsúvania, tie štuchance tým spôsobom, že sa niečo utajuje, že sa niečo proste vytvára inak. Pán poslanec Kollár, naštudujte si, skúste pochopiť to, čo sa urobilo napríklad za vašej vlády z hľadiska zverejňovania všetkých rozpočtových opatrení na internete. To sú verejné a prístupné veci. Vy zas nemusíte cez výbor finančný, no, teraz odhaľovať obrovské tajomstvá, ktoré podľa vás sa uchovávajú v budove ministerstva financií. Nie je to pravdou. Viazanie výdavku v objeme 120 mil. eur urobím, lebo ma k tomu viazalo, viaže uznesenie vlády, a urobím ho preto, že ho urobiť musím. A urobím to v termíne, ktorý mi bol daný. To znamená do konca tohto mesiaca. Ale ak chcete, ja vám poviem pár titulov, na ktorých som sa s rezortnými kolegami dohodol. Úrad vlády 9 mil., 700 revitalizácia krajiny, zdroj. Ministerstvo zahraničí vecí vyše 13 mil. viazaných výdavkov, kapitálové aktíva, kapitálové výdavky. Ministerstvo obrany vyše 5 mil., najmä bežné výdavky. Ministerstvo vnútra 22 mil., prevažne ide o výpočtovú techniku a informačné systémy. Ministerstvo spravodlivosti vyše, skoro 8 mil., 7 mil. 700 na civilnom úseku a sčasti aj na väzenstve, nie v tej mzdovej oblasti, ale v tej oblasti bežných výdavkov. Na ministerstve financií vyše 9 mil. na informačných systémoch. Takýto zoznam dostanete úplne presný. Nemusíte sa obávať, že by ho niekto utajoval, menil, manipuloval. Stodvadsať miliónov eur bude vyviazaných v rozpočte tohto roku, pretože musia tieto prostriedky byť viazané, pretože sme odchýlení vyše 500 mil. eur od cieľa 4.6 percent, ktorý ste naplánovali vy do svojho rozpočtu. Ak vám niečo vyčítame, nie je to samotná technika prípravy rozpočtu. Je to situácia, v ktorej bol rozpočet na tento rok prijímaný. A vy veľmi dobre viete. Väčšina z nás tu sedela v tejto miestnosti a vieme, v akom kŕči sa rozpočet pripravoval. Proste po rozpade vlády, pri neschopnosti sa dohodnúť na ďalšom škrtaní výdavkov, alebo na ďalšom navyšovaní príjmov. Čiže ten výsledok 4,6 percent je obeťou politickej situácie v tejto krajine po rozpade vlády, ktorá sa rozbila ako chorá hračka práve v tejto miestnosti v októbri minulého roku. Problémom naozaj je, že ambícia znižovať deficit v tomto roku bola vypustená. Problémom aj je, že naozaj reálny ekonomický vývoj v tejto krajine ide smerom dolu, a o tom proste, o tom hovoria konkrétne údaje, čo sa týkajú daní aj odvodov. A problém, ktorý sa týka finančnej správy, musím ho tu spomenúť, pretože ak prídete k moci, ak prídete na nejaký rezort, tak rátate s istou korektnosťou technokratickou. To znamená, beriete niektoré veci, že sú proste dané. To znamená, napríklad keď sme došli na rezort financií, tak východiská štátneho rozpočtu, ktoré boli pripravené technokratmi, boli brané z nášho hľadiska, odhliadnuc od politických náhľadov, za korektné. Na základe toho v apríli, v máji, v júni sa vytvárala architektúra, akýsi dizajn konsolidácie aj z hľadiska jeho objemu aj z hľadiska dizajnovania ďalších, ďalších príjmov, ktoré potrebuje každá vláda. Problémom je, že tieto východiská sú dnes ako v ruinách. Problémom je, že sme sa v júli dozvedeli s trojmesačným oneskorením o tom, že máme úplne inú základňu dane z pridanej hodnoty, aká bola v roku 2011. Prečo? Pretože finančná správa nefungovala. Pretože sme sa dostali k analytickým výkazom, ku konkrétnym výkazom DPH-čky namiesto apríla niekedy na prelome júna a júla. Problémom je, že daň z príjmov právnických osôb je o 91 mil. eur v minulom roku nižšia, a tým pádom sa znižuje báza aj na tento aj na budúci rok. Ja sa sťažujem na časové oneskorenie. Ja sa nesťažujem, môžem sa k Pánu Bohu sťažovať, že je výber daní oveľa horší, aký je. Z toho neobviňujem bývalú vládu. Obviňujem ju z nezodpovednosti, ktorá doviedla finančnú správu k totálnemu kolapsu, a napríklad k tomu, že sme sa k výsledkom daňových priznaní pri dani z príjmu právnických osôb nedostali tak opäť, ako sme sa mali dostať, v júni, začiatkom júla, ale začiatkom septembra. A dnes sme v situácii, že máme výpadok na tejto dani vyše 180 mil. eur aj na tento rok a de facto aj na rok budúci. A tam vzťahujem slovo improvizácia. Pretože do predloženia štátneho rozpočtu na rokovanie vlády máme naozaj pár dní. A tento problém musíme vyriešiť, pretože ako tu stojím, predložíme rozpočet, ktorý bude na úrovni pod troma percentami hrubého domáceho produktu. Žiadnu inú šancu nemáme. Bol som v niektorých veciach pochválený, v niektorých veciach som upodozrievaný, v niektorých veciach som, samozrejme, absolútne kritizovaný. Je mi úplne jasné, že z hľadiska konkrétností, ktoré sa týkajú tohto roku, hlavne terajšej opozície, je nepríjemné sa im detailne venovať, tak to proste odťahujú do dlhodobej udržateľnosti. Považujem, pán poslanec Mikloš, za veľmi nebezpečné vašu vetu o tom, že ak si fiškálna rada bude plniť svoje zákonné funkcie, tak dôjde k záveru, ktorý ste vy už predikovali tým spôsobom, že naša vláda teda robí opatrenia na úkor dlhodobej udržateľnosti. Ako, spolu sme formulovali zákon o rozpočtovej zodpovednosti, spolu sme formulovali nezávislosť fiškálnej rady. Bohužiaľ, vaším osobným zvykom je, a poviem vám to na konkrétnej skúsenosti z fungovania Národnej banky Slovenska, ktorá má takisto svoju nezávislosť, keď ste boli v opozícii, stále ste očakávali a verejne kritizovali centrálnu banku z nedostatku politických komentárov. To isté, proste vy už predikujete správanie Fiškálnej rady. Považujem to za veľmi, veľmi nebezpečné. Všetci vieme, že sa poslanci klubu SDKÚ obrátili na Fiškálnu radu s otázkou, akým spôsobom ovplyvní dlhodobú udržateľnosť zákon č. 461, to znamená zmeny v I. a II. pilieri v penzijnom systéme ako celku. A vy už vysielate vyhrážku Fiškálnej rade, že len, teda ak si bude plniť svoje zákonné funkcie, tak proste bude nejakým spôsobom konať. Považujem to za veľmi nebezpečné, pretože váš, v tomto je s vami veľmi, veľmi negatívna skúsenosť, a hlavne čo sa týka Národnej banky Slovenska. Dúfam, že nepôjdete v tom istom režime. Pretože ja viem veľmi dobre na základe prepočtov, ktoré máme my, že zmeny v penzijnom systéme, ktoré sme predložili a ktoré sme presadili, samozrejme, že znižujú a pozitívne ovplyvňujú dlhodobú udržateľnosť. O tom ešte budete, samozrejme, sa musieť presvedčiť a dúfam, že, takisto dúfam, že Fiškálna rada vydá ortieľ, ktorý bude férový. A viete, ak hovoríme o dlhodobej udržateľnosti, si veľmi dobre pamätám spor medzi bývalým ministrom Kaníkom a bývalým ministrom Miklošom o tom, v akom veku sa ľuďom oplatí ísť do druhého piliera. Viete, prečo ja nie som v II. pilieri? Pretože som uveril Ivanovi Miklošovi, ktorý vtedy hovoril, že sa asi o sedem rokov oplatí ľuďom mladším ísť do tohto systému. Podľa Kaníka to bolo niekedy cez štyridsať, podľa Ivana Mikloša to bolo niekde pod 40, 37 rokov možno. Ja už som bol na hranici vtedy. Bolo to posledný krát, keď som veril Ivanovi Miklošovi. Vtedy som urobil dobre. (Potlesk a reakcia z pléna.) Ak hovoríte, to si vybavte vy tam. Hovoríte, to je akože neskutočná barlička, Medzinárodný menový fond tvrdí, že dopadne deficit 4,4 percent, a ja tvrdím, že to bude 5,3. No, Medzinárodný menový fond bol tu na misii, ktorá sa nazýva Article IV Mission, to znamená, na základe článku IV zmluvy s Medzinárodným menovým fondom tu bola, tuším, na začiatku mája. To znamená, boli sme v kreslách ministerských pár týždňov. Samozrejme, že sme prezentovali a museli sme prezentovať plán konsolidácie a, samozrejme, že sme prezentovali aj výsledky, alebo náš pohľad na realizáciu štátneho rozpočtu v tomto roku. My sme sa de facto bili za rozpočet, ktorý ste schválili v tejto Národnej rade. A my sme boli spokojní s tým, že sme vtedy v máji presvedčili Medzinárodný menový fond, že udržíme deficit na úrovni 4,6, alebo dokonca ho dostaneme nižšie. Ale to bolo v máji tohto roku. Medzitým bol jún, júl a teraz september, to znamená veľmi zlé informácie, na základe ktorých, opakujem, oproti rozpočtu je to 500 mil. eur nižšie, nižší. Súhlasili ste, kolegovia, že zareagujem, tak poprosím o trpezlivosť. Veľa vecí tu bolo povedaných. Samosprávy, tak je tu spochybňované zhoršenie hospodárenia samospráv v tomto roku. Áno, vy ste ho prognózovali s ľahkým prebytkom, my sme zatiaľ urobili, jediné, čo sme urobili, preniesli sme zhoršenie výberu daní, z ktorých žijú samosprávy do konkrétneho fiškálneho rámca toho, čo sa volá rozpočet verejných financií. To znamená, nepredpokladali sme zmenu ich správania. Pretože nemáme možnosť ich priamo ovplyvniť, a to veľmi dobre viete, že samospráva je autonómna. A takisto viete, že som rovno sem, do tejto snemovne prišiel z rokovania s radou ZMOS-u, kde som ich, v tejto, už vážnej situácii žiadal, aby zmenili svoje správanie, lebo bez toho sa nám nepodarí udržať úroveň 4,6 a bez toho sa nám ani nepodarí postaviť deficit na úrovni 3 percent v budúcom roku. K otázkam o zásobách ROI-ky a nadkontrahovania, môžete si hovoriť, že je to vymyslené. Pravdou je, že Slovensko má povinnosť doplniť zásoby ropy v hodnote 95 mil. eur do konca tohto roku. Pravdou je, že nezostal žiadny záznam, žiadne uznesenie vlády, žiadna konkrétna analýza podpísaná niekým z vás, ako sa to má robiť. Zostal ústny odkaz: „Mohlo by to byť takto riešené.“ Pravdou je, že sa to snáď podarí vyriešiť na základe zmluvy s Transpetrolom, ak sa takúto zmluvu podarí podpísať, čo pevne verím, že podarí, a ak takýto systém bude notifikovaný v Európskej komisii, pretože takýto postup nám musí byť uznaný orgánmi Európskej komisie. Preto stojím si za tým, že je tu povinnosť upozorniť na to riziko. Ak sa nám to nepodarí, budeme musieť zaplatiť dodatočných 95 mil., čo vám vyčítam, že ste to nikde neuviedli. Keby ste to boli rozpočtovali a podarilo sa to vyriešiť mimo verejnej správy, tak tie peniaze sa ušetria. O to viac sa uľahčí rozpočtu v tejto chvíli. Čo sa týka nadkontrahácie, je to presne ten istý prípad. Nie je to mávnutie žiadnym čarovným prútikom, je to o realokáciách, je to o tom, že to zase podlieha schvaľovaniu Európskej komisie, je to o tom, že štát dlží samospráve a prijímateľom. Je to o tom, že tí prijímatelia môžu štát žalovať a môžu si žiadať ďalšie nároky. Problém je v tom, že vy veci zľahčujete, a problém je v tom, že my dávame momentálne konkrétne veci na stôl. Vy môžete hodnotiť to, či to je ľahké, alebo nie je to ľahké, na to máte plnú legitimitu. Môžete povedať, že je to ľahké vyriešiť, ale nevyčítajte mi, že to dávam na stôl a že to dávam na svetlo sveta, že ten problém tu je. Ten problém tu reálne je a je zarátaný do rizík rozpočtu tohto roku. O Švédsku sa vyjadrovať nebudem. Možno niekedy inokedy. Skončím snáď s tým, dámy a páni, že ešte do konca roka budeme musieť viazať výdavky v štátnom rozpočte, že ešte do konca roka budeme musieť veľmi spolupracovať vo veľkej súčinnosti so samosprávou v tej veci, aby udržala aj z hľadiska svoje hospodárenie na reťazi, a dokonca, že bude musieť šetriť, aby nám pomohli pri splnení konsolidačného cieľa, a skončím s tým, že prídem a predložím štátny rozpočet s úrovňou deficitu pod 3 percentá na budúci rok. Ďakujem. (Potlesk.)